Vuonna 1962 annetun neuvoston asetuksen N:o 17 (1) 19 artiklan 3 kohdan mukainen tiedonanto asiasta N:o IV/C-3/36.494 - EACEMin antama energiansäästösitoumus (98/C 12/02)

(ETA:n kannalta merkityksellinen teksti)

I. JOHDANTO

1. Euroopan kulutuselektroniikan valmistajien liitto (European Association of Consumer Electronics Manufacturers - EACEM) toimitti Euroopan komissiolle 30. huhtikuuta 1997 liiton useimpien jäsenten antaman vapaaehtoisen sitoumuksen vähentää televisioiden ja videonauhureiden energiankulutusta valmiustilassa, jotta sille myönnettäisiin puuttumattomuustodistus ja/tai EY:n perustamissopimuksen 85 artiklan ja ETA-sopimuksen 53 artiklan mukainen poikkeuslupa.

II. OSAPUOLET

2. Sitoumuksen ovat antaneet EACEM ja sen 16 seuraavaa jäsenyritystä:

- Aiwa (UK) Ltd

- Bang & Olufsen

- Grundig AG

- Hitachi Home Electronics Europe Ltd

- JVC Europe

- Loewe Opta GmbH

- Mitsubishi Electric UK Ltd

- Panasonic Europe Ltd

- Philips Sound & Vision

- Pioneer Electronic Europe NV

- Samsung Europe Headquarters

- Sanyo UK Sales Ltd

- Sharp Corporation

- Sony Europe GmbH

- Thomson Multimedia

- Toshiba.

3. EACEM on Brysselissä sijaitseva järjestö, joka edustaa Euroopan kulutuselektroniikkateollisuutta. EACEMissa on 29 jäsentä, joista 22 on yksittäisiä yrityksiä ja 7 kansallisia toimialajärjestöjä. EACEMin jäsenyritysten markkinaosuus Euroopan televisio- ja videonauhurimarkinoilla on yli 80 prosenttia.

4. Vapaaehtoisen sitoumuksen antaneet 16 EACEMin jäsenyritystä ovat kaikki Euroopassa toimivia sähkö- ja elektronisten laitteiden valmistajia. Ne kaikki valmistavat televisioita ja videonauhureita, ja niiden markkinaosuus volyymin mukaan laskettuna on noin 64 prosenttia näiden tuotteiden ETA-markkinoista.

III. TUOTTEET JA MARKKINAT

5. Ilmoitettu vapaaehtoinen sitoumus koskee televisioiden ja videonauhureiden virrankulutusta. Osapuolet, jotka kaikki myyvät tuotteitaan koko Euroopan talousalueella, ovat sitoutuneet noudattamaan tiettyjä tavoitearvoja Euroopan talousalueella myymiensä televisioiden ja videonauhureiden virrankulutukselle. Siten sopimus vaikuttaa joko koko Euroopan talousalueen kattaviin televisioiden ja videonauhureiden markkinoihin tai useampiin pienempiin televisioiden ja videonauhureiden maantieteellisiin markkinoihin, jotka muodostavat Euroopan talousalueen. Vapaaehtoisen sitoumuksen antaneiden osapuolten markkina-asema on suunnilleen sama riippumatta siitä, kumpaa markkinoiden määritelmää käytetään.

6. Komissiolle on toimitettu riippumattoman markkinatutkimusyrityksen tekemä markkinaosuusarvio, joka koskee televisioiden ja videonauhureiden Länsi-Euroopan markkinoita. Luvuissa ei oteta huomioon myyntiä joissakin pienemmissä ETA-valtioissa. EACEMin mukaan näiden maiden sisällyttäminen lukuihin ei muuttaisi merkittävästi saavutettuja markkinaosuuksia. Lukujen mukaan vapaaehtoisen sitoumuksen antaneen 16 yrityksen volyymin mukaan laskettu osuus Euroopan televisiomarkkinoista on 64,6 prosenttia ja videonauhurimarkkinoista 64,5 prosenttia.

IV. SOPIMUKSEN TAUSTA

7. Suurin osa Euroopassa valmistetuista ja käytössä olevista televisioista ja videonauhureista toimii kaukosäätimellä. Kun televisio suljetaan käyttäen pelkästään kaukosäädintä, eli kytkemättä sitä pois päävirtalähteestä tai käyttämättä television virrankatkaisijaa, televisio vain siirtyy valmiustilaan, jossa se edelleen kuluttaa sähköä. Samoin videonauhurin sulkeminen katkaisematta päävirtalähdettä jättää sen valmiustilaan, jossa se edelleen kuluttaa sähköä. Videonauhureiden jättäminen tähän valmiustilaan on tavallista, jotta niiden sisäisen kellon toiminta ei katkea ja ne voidaan ohjelmoida nauhoittamaan tietyt televisio-ohjelmat.

8. Lukemattomien valmiustilaan jätettyjen televisioiden ja videonauhureiden yhteenlaskettu virrankulutus Euroopassa merkitsee huomattavaa energiankulutusta. Tätä kulutusta voitaisiin pienentää paljon muuttamalla televisioiden ja videonauhureiden suunnittelua. Yksittäiset yritykset ja julkiset laitokset, jotka haluavat pienentää energian kokonaiskulutusta, ovat tutkineet tätä ongelmaa.

9. Yhden uusimmista tätä ongelmaa käsittelevistä tutkimuksista tilasi komission energian pääosasto (PO XVII), ja se valmistui marraskuussa 1996. Tämän tutkimuksen, jonka nimi on "Standby losses and energy saving potential for television and video recorder sets in Europe", teki alankomaalaisen Novem BV:n johtama konsulttiryhmä.

10. Osana tätä tutkimusta Oxfordin ympäristömuutoksia käsittelevä laitos ("Environmental Change Unit") laski arviolta valmiustilaan jätettyjen televisioiden ja videonauhureiden tulevan virrankulutuksen Euroopassa ja laati mallin valmiustilasta johtuvan energiahäviön pienentämiseen tähtäävän teollisen suunnitelman vaikutuksesta. Viideltä suurimmalta valmistajalta saatujen tietojen pohjalta ryhmä laati mallin Euroopan nykyisestä televisio- ja videonauhurikannasta, jota analysoitiin jäljellä olevan käyttöiän ja valmiustilan virrankulutuksen perusteella. Tämän mallin perusteella ryhmä teki ennusteita kaikkien valmiustilaan jätettyjen televisioiden ja videonauhureiden yhteenlasketusta virrankulutuksesta Euroopassa käyttäen lähtökohtana useita skenaarioita. Merkittävimmät skenaariot olivat "peruslinjaskenaario", jonka mukaan kuluttajat korvaisivat nykyiset laitteet valmistajan nykyiseen tuotevalikoimaan kuuluvilla laitteilla, ja skenaario, jonka mukaan ilmoitettu järjestely on paikallaan, koska kuluttajat pienentäisivät laitteidensa virrankulutusta valmiustilassa kuuteen wattiin vuonna 2000. Seuraavissa taulukoissa esitetään tämän mallin laatimisesta saadut tärkeimmät tulokset. Mallin tulokset ilmoitetaan terawattitunteina (TWh). Ennustetuille säästöille on annettu rahalliset arvot kuluttajien sähköstä maksaman keskimääräisen 0,15 ecun kilowattituntihinnan avulla, jota käytettiin tutkimuksessa laskettaessa kuluttajien säästöjä.

>TAULUKON PAIKKA>

>TAULUKON PAIKKA>

>TAULUKON PAIKKA>

11. Huomiota herättävin tulos on, että vuonna 2005 energiankulutus Euroopassa on 3,2 terawattituntia alhaisempi kuin se olisi ilman tätä suunnitelmaa. Nykyisillä hinnoilla tämä merkitsisi kuluttajille 480 miljoonan ecun säästöä vuodessa, ja lisäksi vältyttäisiin kaikilta näin suuren sähkömäärän tuotantoon liittyviltä negatiivisilta tekijöiltä. Tutkimuksessa arvioidaan, että sellaisen televisio- tai videonauhurimallin kehitys, joka ei vielä täytä kuuden watin tavoitetta, maksaisi kolme ecua/yksikkö. Tämän perusteella raportissa arvioidaan, että teollisuudelle suunnitelman toteuttamisesta aiheutuvat kustannukset ovat 11 miljoonaa ecua ennakolta tehtävästä uudelleensuunnittelusta ja vanhan varaston arvonalennuksesta sekä jatkuvat 65 miljoonan ecun vuotuiset lisäkustannukset komponenteista.

V. ILMOITETTU SOPIMUS

12. Ilmoitettu sopimus on muodoltaan vapaaehtoinen kauppajärjestö EACEMin ehdottama sitoumus, jonka ovat allekirjoittaneet edellä mainitut valmistajat. Sitoumuksen laati EACEM yhteistyössä komission pääosasto XVII:n henkilökunnan kanssa, ja siinä velvoitetaan osapuolet laatimaan komissiolle useita kertomuksia, kun suunnitelman ympäristö- ja energiansäästötavoitteet saavutetaan. Osapuolten liikesalaisuuksien suojelemiseksi ja kilpailunvastaisen tiedonvaihdon välttämiseksi ulkopuolisen konsultin on tarkoitus johtaa järjestelyä. Kaikki kiinnostuneet valmistajat voivat antaa sitoumuksen ja osallistua suunnitelman toteuttamiseen, ja ainoa rangaistus sitoumuksen täyttämättä jättämisestä on tämän tiedon julkistaminen.

13. Eri ryhmät ovat antaneet seuraavat sitoumukset:

i) Valmistajat

- Tammikuun 1 päivästä 2000 alkaen kaikkien niiden markkinoille tuomien televisioiden virrankulutus valmiustilassa on alle 10 wattia tai tasan 10 wattia. Kaikkien tietyn valmistajan myymien yksiköiden keskimääräinen virrankulutus on alle 6 wattia.

- Tammikuun 1 päivästä 1998 alkaen valmistajat ilmoittavat kuluttajille kaikkien markkinoille tuomiensa televisio- ja videonauhurimallien virrankulutuksen valmiustilassa.

- Heinäkuun 1 päivästä 1997 alkaen valmistajat toimittavat riippumattomalle konsultille tiedot kaikkien myymiensä televisio- ja videonauhurimallien virrankulutuksesta ja kunkin mallin myyntimäärät.

- Lisäksi kaikki valmistajat osallistuvat lisäpyrkimyksiin vähentää kulutuselektroniikkalaitteiden energiankulutusta.

ii) EACEM

- Laatii luettelon sitoumukseen osallistuvista valmistajista ja pitää sen ajan tasalla sekä toimittaa tämän luettelon komission pääosasto XVII:lle ja pyynnöstä myös kolmansille.

- Hankkii riippumattomalta markkinatutkimusyritykseltä tietoja markkinaosuuksista ja myynnistä televisioiden ja videonauhureiden markkinoilla sekä toimittaa nämä tiedot konsultille.

- Palkkaa ulkopuolisen konsultin ja valvoo konsultin kanssa tehtyä sopimusta.

iii) Konsultti

Konsultti laatii ja toimittaa EACEMille ja pääosasto XVII:lle jokaista kalenterivuotta koskevan raportin seuraavan vuoden huhtikuun loppuun mennessä. Tähän raporttiin sisältyvät seuraavat tiedot: luettelo valmistajista, jotka eivät ole toimittaneet tietoja, luettelo valmistajista, joiden myyntiluvut poikkeavat yli 10 prosenttia riippumattoman markkinatutkimusyrityksen tiedoista, valmistajien yhteinen markkinaosuus, ja 30. tammikuuta 2001 alkaen luettelo valmistajista, joiden laitteiden virrankulutus valmiustilassa on suurempi kuin määritellyt enimmäis- ja keskiarvot, sekä kaikkien valmistajien laitteiden keskimääräinen virrankulutus valmiustilassa.

VI. PÄÄTELMÄ

14. Komissio aikoo ottaa myönteisen kannan ilmoitettuun sopimukseen EY:n perustamissopimuksen 85 artiklan ja ETA-sopimuksen 53 artiklan mukaisesti. Ennen sitä komissio kehottaa kaikkia kolmansia, joiden etua asia koskee, lähettämään huomautuksensa 30 päivän kuluessa tämän tiedonannon julkaisemisesta viitteellä IV/C-3/36.494 - EACEM varustettuna seuraavaan osoitteeseen:

Euroopan komissio

Kilpailun pääosasto (PO IV)

Osasto C - Tiedotus, viestintä ja multimedia

Rue de la Loi/Wetstraat 200

B-1049 Bruxelles/Brussel.

(1) EYVL 13, 21.2.1962, s. 204/62 (suomenkielinen toisinto erityispainos 1994, alue 08, nide 01, s. 8).